酬穎叔見寄
作者：郭祥正
朝代：宋

paragraphs: 鏗鏗南華經，語意妙復妙。
高能出蒼旻，卑不厭藜藋。
陰靜偶暫處，影跡兩莫弔。
息踵真人徒，息喉愚者紹。
方同造物言，萬變領樞要。
既能無怛化，勿鑿混沌竅。
百家拾其餘，所得及遺溺。
至音聽以氣，世或昧此調。
不見杏壇講，猶爲漁父誚。
君看泰山頂，半夜日先照。
惟逢蔣穎叔，沉默造玄窔。
落筆逾萬言，嚴密若誥詔。
嗟予久聾瘖，此道雅未剽。
一昨聞君談，神悟百骸療。
人忘道術遊，魚忘江海跳。
昭亭果見期，爲子發長嘯。